I tillegg til døgnbemannet ordretelefon, deltar rederiet også aktivt på sosiale medier. – Til enhver tid under sendingen sitter to personer og tvitrer under navnet HurtigrutenLive og svarer på spørsmål fra publikum, sier Norum og legger til at også selskapets nettside har betydelig større pågang enn vanlig. – Vi har hatt like mye trafikk i løpet av helgen, som vi vanligvis har i løpet av en måned. 2,6 millioner «passasjerer» I løpet av helgen tok 2,6 millioner norske TV-seere en virtuell tur om bord på MS Nordnorge. Det gir en markedsandel på 35 prosent og gjør at NRK2 for en stakket stund er Norges største TV-kanal. – Jeg har aldri sett på makan siden jeg begynte med TV-analyse. Dette er TV-historie, sier Kristian Tolonen, analysesjef i NRK.